कांस फिल्म फेस्टिवल में हुआ ऐलान, पैरासाइट एक्टर सॉन्ग-कांग-हो निभाएंगे लीड रोल
Ajay Devgn Tabu Drishyam Korean Remake  अजय देवगन और तब्बू स्टारर दृश्यम मूवीज फ्रेंचाइजी की कोरिया में रीमेक बनाने की तैयारी शुरू हो गई है। इस बात की अनाउंसमेंट कांस फिल्म फेस्टिवल के दौरान की गई।
अजय देवगन और तब्बू स्टारर दृश्यम मूवीज फ्रेंचाइजी की कोरिया में रीमेक बनाने की तैयारी शुरू हो गई है। इस बात की अनाउंसमेंट कांस फिल्म फेस्टिवल के दौरान की गई। इसी के साथ दृश्यम फ्रेंचाइजी देश के साथ विदेश में भी कदम रखने जा रही है। कोरियन रीमेक में अजय का किरदार ऑस्कर 2020 में बेस्ट इंटरनेशनल फिल्म का खिताब जीतने वाली फिल्म पैरासाइट एक्टर सॉन्ग कॉग हो निभाएंगे।
यह पहली भारतीय फिल्म होगी, जिसका रीमेक साउथ कोरिया में बनाया जाएगा। इसी के साथ इंडियन फिल्म इंडस्ट्री के लिए यह बड़े ही गर्व की बात है। हालांकि, आपको बता दें कि हिंदी में बनी दृश्यम भी खुद 2013 में आई मलयालम फिल्म दृश्यम का रीमेक है। दृश्यम को अब तक केवल हिंदी में ही नहीं बल्कि कन्नड़, तेलुगु और तमिल में भी बनाया जा चुका है। फिल्म के सभी रीमेक अब तक सक्सेसफुल रहे हैं।
पहली बार साथ में कोलैबोरेट करेंगे हिंदी और कोरियन प्रोडक्शन हाउसेस 
भले ही दृश्यम एक इंडियन फिल्म का रीमेक होगी, लेकिन कोरियाई व्यूअर्स को ध्यान में रखते हुए कई बदलाव भी किए जाएंगे। इस रीमेक के लिए इंडियन प्रोडक्शन कंपनी पैनोरमा स्टूडियोज और वार्नर ब्रदर्स के एक्स स्थानीय कोरियन हेड जे चोई के एंथोलॉजी स्टूडियोज ने हामी भरी है। साथ ही पैरासाइट एक्टर सॉन्ग कांग हो और डायरेक्टर किम जी वुन ने कोरियाई रीमेक के लिए अपनी पार्टनरशिप की है।
दृश्यम कोरियन भाषा में ऑफिशियल तौर पर बनने वाली पहली रीमेक होगी। इसी के साथ यह एक भारतीय और एक कोरियन स्टूडियो के बीच पहला कोलैबोरेशन होगा। डेडलाइन की एक रिपोर्ट के मुताबिक, फिल्म की पहली किस्त पर प्रोडक्शन अगले साल शुरू होने की उम्मीद है।
कुमार मंगत पाठक ने जाहिर की खुशी, बोले- कोरियन फिल्ममेकर्स को हमारी फिल्म ने इंस्पायर किया 
कोलैब को लेकर खुशी जाहिर करते हुए कुमार मंगत पाठक ने डेडलाइन से कहा- ‘मैं एक्साइटेड हूं कि दृश्यम फ्रेंचाइजी कोरियन में बनाई जा रही है, जो किसी हिंदी फिल्म के लिए पहली बार है। इससे न केवल भारत के बाहर इसकी पहुंच बढ़ेगी बल्कि हिंदी सिनेमा को वैश्विक स्टेज पर भी खास जगह मिलेगी। बीते सालों में हम कोरियन फिल्मों और ड्रामा से काफी इंस्पायर हुए हैं, अब उन्हें हमारी एक फिल्म से प्रेरणा मिल गई है।’
जे चोई बोले- मीनिंगफुल रीमेक बनाएंगे, जो ओरिजिनल की तरह शानदार हो
एंथोलॉजी स्टूडियोज को-फाउंडर वाॉर्नर ब्रदर्स के एग्जीक्यूटिव जे चोई ने कहा- हम कोरियन सिनेमा की ओरिजनल्टी को पूरी तरह से बरकरार रखते हुए एक सक्सेसफुल हिंदी फिल्म का रीमेक बनाने को लेकर काफी एक्साइटेड हैं। कोरिया और भारत के बीच पहले कोलैबोरेशन की खुद में बहुत इम्पॉर्टेंस है। कोलैब के जरिए हम इंडियन और कोरियन दोनों सिनेमा के बेस्ट चीजों को पर्दे पर उतारेंगे। हम एक मीनिंगफुल रीमेक बनाएंगे, जो ओरिजिनल की तरह ही शानदार हो।
इन भाषाओं में बन चुका है दृश्यम का रीमेक
कन्नड़: दृश्य (2014) वी रविचंद्रन
तेलुगु: दृश्यम (2014) वेंकटेश अभिनीत
तमिल: पापनासम (2015) कमल हासन
हिंदी: दृश्यम (2015) अजय देवगन अभिनीत
सिंहली( श्रीलंकाई भाषा)- धर्मयुद्ध (2017) जैक्सन एंथनी
चीनी- शीप विदाउट ए शेफर्ड (2019) Xiao Yang